Ban de recomanacions sobre el maneig de residus en llars amb positius per COVID-19
24 de març de 2020

L'Ajuntament de l'Eliana ha publicat un Ban informatiu sobre el maneig domiciliari de residus en llars amb positius o en quarantena per COVID-19, i llars sense afectats. El text reuneix les recomanacions recollides en l'Ordre SND/271/2020, de 19 de març, del Ministeri de Sanitat per la qual s'estableixen instruccions sobre gestió de residus en aquesta situació de crisi sanitària.

Així, en llars on hi ha pacients els residus, inclòs el material d'un sol ús (guants, mocadors, màscares) s'han d'eliminar en una bossa de plàstic en un poal de fem disposat a l'habitació, preferiblement amb tapa i pedal d'obertura, sense realitzar cap separació per al reciclatge. La bossa de plàstic ha de tancar-se adequadament i introduir-se en una segona bossa de fem, al costat de l'eixida de l'habitació, on a més es depositaran els guants i màscara utilitzats pel cuidador, i es tancarà adequadament abans d'eixir de l'habitacle.

Aquesta segona bossa es depositarà amb la resta dels residus domèstics en una tercera bossa de fem corresponent al poal de fracció resta, sense haver de reciclar. D'aquesta forma tots els residus generats per pacients amb coronavirus hauran d'anar al contenidor de restes, que són de color verd o marró segons la zona del municipi. En aquest sentit, l'empresa de recollida deixarà les tapes d'aquests tipus de contenidors obertes, perquè es puguen depositar els residus sense necessitat de manipular-les. No obstant això, immediatament després es realitzarà una completa higiene de mans, amb aigua i sabó, almenys 40-60 segons.

Per part seua, quant a les llars sense positius ni quarantena, es recomana separar els residus com es fa habitualment, tractant de maximitzar aquesta separació a fi de reduir la fracció reste generada, i per descomptat, depositar-los en els contenidors corresponents.

Finalment, el ban recorda que els guants de làtex o nitril emprats per a altres usos no han de depositar-se en el contenidor d'envasos lleugers (groc), sinó en el de resta.

L'alcalde de l'Eliana, Salva Torrent, ha insistit en la necessitat de separar bé les restes durant la crisi, no sols pel medi ambient sinó també pensant en la seguretat i les garanties sanitàries dels operaris que intervenen en el procés d'eliminació i tractament posterior.